|  |
| --- |
| Helse- og omsorgsdepartementetPostboks 8011 Dep. 0030 OSLO   |
|  |  |   |
| Deres ref. | Vår ref. | Dato: |
| 19/648-1 | 19/463-17 663.2/SYKO | Oslo, 08.04.2019 |

**Høring - Forslag til endringer i abortloven – Fosterreduksjon**

Landsorganisasjonen i Norge viser til ovennevnte forslag som vi har mottatt på høring.

LO støtter ikke forslaget.

Videre mener vi det er svært kritikkverdig at en slik svekkelse av abortloven kommer som resultat av en prosess der landets Statsminister tok i bruk abortloven som forhandlingskort. LO er bekymret for at dette inngår i en global trend med angrep på kvinners rettigheter, slik vi har sett det blant annet på de årlige møtene i FNs kvinnekommisjon. LO beklager at Norge føyer seg inn i rekken av land der kvinners abortrettigheter angripes og svekkes.

I det framlagte høringsnotatet reagerer vi særlig på at departementet mener fosterreduksjon "ikke (kan) likestilles med andre svangerskapsavbrudd etisk sett" og i forlengelsen av dette:

«Retten til selvbestemmelse før utgangen av tolvte svangerskapsuke er begrunnet med at kvinnen selv er nærmest til å bestemme om hun skal fullføre et svangerskap eller ikke. Før utgangen av tolvte svangerskapsuke må̊ hensynet til fosterets rettsvern vike dersom kvinnen ikke ønsker å få barn. Ved fosterreduksjon er situasjonen en annen. Spørsmålet er ikke om kvinnen selv skal bestemme om hun ønsker å fullføre et svangerskap og få barn, men om hun også̊ skal ha rett til å velge hvor mange barn hun vil bære fram.»

LO er helt uenig i et slikt premiss for videre lovgivning. LO stiller seg spørrende til om departementet med dette mener at kvinner som er gravide med flerlinger skal ha et svakere rett til abort enn kvinner som er gravide med ett barn. Uansett er dette en argumentasjon som viser en stor mistillit til kvinners moralske og etiske evner til selvbestemmelse. LO ber om at denne argumentasjonen fjernes fra proposisjonen som skal fremmes til Stortinget.

LO vil minne om Handlingsplanen fra Beijing der det i punkt 95, om kvinners reproduktive rettigheter, står: «These rights rest on the recognition of the basic right of all couples and individuals to decide freely and responsibly the *number, spacing and timing of their children* and to have the in- formation and means to do so, and the right to attain the highest standard of sexual and reproductive health”.

Etiske problemstillinger som fosterreduksjon må avgjøres av den det først og fremst angår; kvinnen som skal bære fram barnet. LO mener den foreslåtte innstrammingen i abortloven bryter med Beijingplattformen og svekker Norges mangeårige posisjon som foregangsland for kvinners rettigheter og likestilling.

Med vennlig hilsen

**LANDSORGANISASJONEN I NORGE**

Kristin Sæther

*(sign.)*

|  |  |
| --- | --- |
|  | Roger Bjørnstad |
|  | *(sign.)* |

*Dette brevet er godkjent elektronisk i Landsorganisasjonen i Norge og har derfor ingen signatur.*